text: Én bilist - tre uheld
  14 august 2013 kl. 07.43
  En psykisk syg 34-årig mand var tirsdag eftermiddag skyld i flere uheld i Kolding by, det skriver dagens.dk.
  Manden kørte ad Fynsvej i en sølvgrå VW Golf GTI. I et kryds påkørte den 34-årige en modkørende og forvoldte store materielle skader.Den 34-årige fortsatte dog sin vilde kørsel.
  Videre ad Jens Holms Vej påkørte manden et vejtræ i midterrabatten. Uheldigvis for en anden bilist, blev træet revet midt over og slynget op i luften og ramte bilen. Den 34-årige fortsatte.
  I lyskrydset ved Skamlingvejen var han igen skyld i et færdselsuheld.
  Ingen personer kom til skade ved nogle af uheldene.
  
  Manden anholdt
  Et vidne fik noteret nummerpladen, og senere kunne politiet finde bilen i en garage på Tvedvej. Den 34-årige blev også fundet.
  - Han havde meldt sig på psykiatrisk afdeling på Kolding Sygehus. Vi anholdt ham og han forklarede, at han havde haft en meget dårlig dag, fortæller Jesper Brian Jensen fra lokalpolitiet i Kolding, til Dagens.dk.
  Politiet har sigtet manden for hensynsløs kørsel og inddraget mandens kørekort. Den psykisk syge 34-årige er nu kommet ind i det psykiatriske system.
  